Gauteng: Verhoging in e-toltariewe aangekondigArgieffoto Die Outomobiel Assosiasie (AA) het Woensdag in ŉ verklaring motoriste in Gauteng gewaarsku dat die e-toltariewe op 1 Maart met ongeveer 5% sal verhoog op paaie wat deel vorm van die Gautengse hoofwegprojek (GFIP). Volgens die AA is die verhoging in Dinsdag se staatskoerant gepubliseer, maar die inligting verskyn nie op die Suid-Afrikaanse Nasionale Padagentskap (Sanral) se webwerf nie, en die organisasie is ook nie bewus van enige Sanral-klante wat direk hieroor in kennis gestel is nie. “Die kennisgewing in die staatskoerant maak nie enige melding van ŉ wysiging op die beperking vir klante wat van e-tolskyfies gebruik maak nie,’ lui die verklaring. “Hierdie verhoging kom skaars ses maande nadat die tariewe verlaag is weens teenstand deur die publiek, en afslag van tot 60% aangebied is aan gebruikers op uitstaande fakture voor September 2015.” Volgens die AA is die aankondiging die jongste poging deur Sanral om sy pogings op te skerp om seker te maak dat gebruikers vir die tolstelsel betaal. “Ons sou weereens verkies het dat Sanral hierdie inligting openbaar gemaak het en om ondersteuning te probeer bekom, eerder as om op ander organisasies, soos onsself, te steun om die media en die publiek in kennis te stel.”